Ou vlag: AfriForum se aansoek om appèl geweierErnst Roets van AfriForum en die Nelson Mandela-Stigting tydens vorige hofverrigtinge. AfriForum se aansoek om appèl teen die gelykheidshof se uitspraak waarin die hof verlede maand beslis het dat die vertoon van die ou landsvlag op haatspraak neerkom, is van die hand gewys. Die aansoek is vanoggend in die gelykheidshof, wat in die hooggeregshof in Johannesburg sit, aangehoor. Die hofverrigtinge het slegs sowat 30 minute geduur waarin adjunk‑regter‑president Phineas Mojapelo die aansoek geweier het. Adv. Mark Oppenheimer het namens AfriForum aangevoer dat die aansoek om appèl in ’n ander hof suksesvol sou wees, omdat die uitspraak bindend is vir alle Suid-Afrikaners. “Nadat die gronde van die appèl en die argumente van die advokaat oorweeg is sonder om die dele van die uitspraak te herhaal, word die appèl van die hand gewys,” het Mojapelo beslis. Hy het bygevoeg dat AfriForum hom nie daarvan oortuig het dat ’n ander hof tot ’n ander beslissing sou kom nie. Volgens adv. Ben Winks, vir die Nelson Mandela-stigting, het die stigting nie gedink daar sou ’n rede bestaan ​​dat ’n ander hof tot ’n ander beslissing sou kom nie “tensy daar dwingende redes is”. Maroela Media het vroeër berig Mojapelo het verlede maand in sy uitspraak gesê die ongegronde vertoon van die ou vlag word nie beskerm onder vryheid van uitdrukking nie en dat die swaai van die vlag verdelend en pynvol is en verder as haatspraak gaan, dit is teistering. Die uitspraak beteken dat die ongegronde tentoonstelling van die vlag, byvoorbeeld by ŉ sportbyeenkoms, verbied word. Die vertoon daarvan word steeds in byvoorbeeld museums en akademiese konteks toegelaat. Die Nelson Mandela-stigting (NMS) het die aansoek in die gelykheidshof gebring en die Menseregtekommissie (MRK) was die tweede aansoeker in die saak.